
S K R A Ć E N I  Z A P I S N I K
od 12. studenoga 2021. godine

sa 4. sjednice Općinskog vijeća Općine Novo Virje održane u zgradi Općine Novo Virje, Trg Vladimira Jagarinca 5 (Spomen dom Vladimiru Jagarincu).
Sjednica je sazvana sazivom KLASA: 021-02/21-01/01, URBROJ: 2137/22-21-6, od 10. studenoga 2021. godine.

POTPREDSJEDNICA: Utvrđujem da današnjoj sjednici Općinskog vijeća Općine Novo Virje prisustvuje većina članova Općinskog vijeća i to:


PRISUTNI:

1.  Marina Bušić, potpredsjednica Općinskoga vijeća,
2.  Ivan Mesarov, član Općinskog vijeća,
3.  Ivan Baruškin, član Općinskoga vijeća,
4.  Franjo Marčinko, član Općinskog vijeća,
5.  Nenad Lukić, član Općinskoga vijeća,
6.  Dario Ciganović, član Općinskog vijeća,
7.  Željko Šadek, član Općinskog vijeća.


OSTALI PRISUTNI:

1. Mirko Remetović, općinski načelnik Općine Novo Virje,
2. Miroslav Lukanec, pročelnik i zapisničar,
3. Andreja Vranić, viši računovodstveni referent.
	  
  ODSUTNI:

  1. Katarina Kozarić Šabarić, predsjednica Općinskoga vijeća – opravdano,
  2. Darko Bezjak, član Općinskoga vijeća – opravdano.




Sjednicu Općinskog vijeća Općine Novo Virje otvorila je potpredsjednica Općinskog vijeća Marina Bušić u 20,00 sati, pozdravila sve prisutne te im zaželila uspješan rad.

POTPREDSJEDNICA: Otvaram diskusiju po skraćenom zapisniku.

Budući da se nitko nije uključio u raspravu po skraćenom zapisniku, Općinsko vijeće jednoglasno je sa 7 glasova ZA usvojilo zapisnik sa prethodne sjednice.




POTPREDSJEDNICA: Za današnju sjednicu predlažem sljedeći:

DNEVNI RED

1. Rasprava o prijedlogu Proračuna Općine Novo Virje za 2022. godinu i projekcijama Proračuna za 2023. i  2024. godinu,
2. Donošenje Odluke o davanju prethodne suglasnosti na Obavijest o odabiru ponude za nabavu mobilne jedinice u sklopu projekta ,,Mobilno reciklažno dvorište Općine Novo Virje'',
3. Donošenje Odluke o izradi III. Izmjena i dopuna Prostornog plana uređenja Općine Novo Virje sa smanjenim sadržajem,
4. Donošenje Odluke o dodjeli božićnice umirovljenicima i osobama u stanju socijalno – materijalne potrebe s prebivalištem na području Općine Novo Virje u 2021. godini,
5. Donošenje Odluke o raspoređivanju sredstava za redovito godišnje financiranje političkih stranaka zastupljenih u Općinskom vijeću Općine Novo Virje za razdoblje od konstituiranja Općinskog vijeća Općine Novo Virje do 31. prosinca 2021. godine,
6. Donošenje Zaključka o prihvaćanju izvješća o stanju kriminaliteta, javnog reda i mira i druge prekršajne problematike na području Policijske postaje Đurđevac za vremenski period od 1. siječnja do 30. rujna 2021. godine,
7. Donošenje Zaključka o prihvaćanju izvješća o stanju sigurnosti na području Granične policije Koprivnica za srpanj, kolovoz i rujan 2021. godine,
8. Razno.



Dnevni red je usvojen sa 7 glasova ZA.

Točka 1.

POTPREDSJEDNICA: Prijedlog Proračuna Općine Novo Virje za 2022. godinu i projekcijama Proračuna za 2023. i  2024. godinu primili ste u materijalima. 


Molim općinskog načelnika da obrazloži ovu točku dnevnog reda.

OPĆINSKI NAČELNIK:  Proračun za 2022. godinu iznosio bi 6.211.884,00 kuna. Istaknuo bi važnije stvari u proračunu. Poslije možete pitati ako vas što zanima.
U 2022. godini planiramo zamjenu krovišta na vatrogasnom domu u Medvedički, sada su ondulin ploče, nema niti fasade, da se to ožbuka i prekrije. Ta investicija iznosila bi 220.000,00 kuna. Za dom DVD-a u Crncu planirana je zamjena krovišta u dijelu gdje je trgovina Sloga. U objekt Čarda planiramo uložiti 80.000,00 kuna, a radilo bi se o uređenju vanjskog dijela postojeće zgrade, da se ožbuka dio koji nije ožbukan te da se stavi fasada.
Na groblju planiramo urediti novi glavni križ, oko 80% pločica se diglo, sve otpada, isto tako da se križ obnovi i pofarba i da se stave klupe u mrtvačnicu. Ta investicija iznosila bi 148.000,00 kuna.
Za nabavu komunalne opreme planirano je 400.000,00 kuna. Ako bi prošli na nekom natječaju koji bi bio raspisan onda bi kupili traktor.
Za asfaltiranje nerazvrstanih cesta planiramo 1.024.000,00 kuna.
U iznosu od 200.000,00 kuna sufinancirali bi tri dionice županijske ceste i to od vage na Drenovici do Lauša, od Marijana Vitković do mljekare te dionica od križa kako se ide prema Čardi pa do Kingova. To su loše dionice. Županijska uprava za ceste financirala bi tu investiciju sa 80% dok bi Općina Novo Virje sudjelovala sa 20%.
Što se tiče udruga imamo tri aktiva žena, za svake je u proračunu planirano po 5.000,00 kuna, za Šahovski klub Konaki planirano je 50.000,00 kuna, za Udrugu za očuvanje prirodne i kulturne baštine Konak 4.000,00 kuna, Nogometni klub Graničar 65.000,00 kuna, za športski ribolovni klub Drava 30.000,00 kuna te za ribolovni klub Drnić 10.000,00 kuna.
Budući se ove godine krečilo u Područnim školama u Drenovici i Crncu, ove godine planiramo krečenje u školi u Medvedički sa planiranim iznosom od 23.000,00 kuna.
Za prijevoz učenika i studenata planirano je 55.000,00 kuna, dok je za troškove gerontodomaćice i za drva planirano 40.950,00 kuna.
Isto tako planirana je i izgradnja rekreacijskog centra te objekta pokraj igrališta u Širinama gdje bi općina stavljala kosilice, a nogometaši bi koristili pola te zgrade za mreže, lajnalice te ostalu opremu. To planiramo prijaviti i na LAG-ov natječaj koji je raspisan od 15. studenoga do 17. prosinca 2021. godine. Tu je planirano 238.000,00 kuna.
Pomoći vjerskoj zajednici iznosila bi 43.000,00 kuna, a bibliobus 7.000,00 kuna.
Što se tiče umjetnog osjemenjivanja, u 2021. godini bilo je planirano 120.000,00 kuna, sada planiramo povećanje na toj stavci. Do sada je po govedu bilo 150,00 kuna, a sada bi to povećali za 20,00 kuna, tako da bi sufinanciranje bilo 170,00 kuna po grlu.
Za novi program moramo dobiti suglasnost od Ministarstva poljoprivrede.
Isto tako planirana je i izrada projektne dokumentacije i to za asfaltiranje nerazvrstanih cesta, društvenih domova, te za rekreacijski centar u iznosu od 140.000,00 kuna.
Također smo u fazi izrade Prostornoga plana koji će nas koštati 24.900,00 kuna.
Za rušenje starih kuća planiramo 50.000,00 kuna.
100.000,00 kuna smo stavili za mlade obitelji, odnosno za sufinanciranje kupnje nekretnine.

IVAN MESAROV: Vezano za sufinanciranje umjetnog osjemenjivanja smatram da je povećanje od 20,00 kuna po grlu premalo budući su veterinari dosta povećali cijenu svojih usluga.

OPĆINSKI NAČELNIK: Ako dobijemo suglasnost od Ministarstva poljoprivrede to se onda može isplaćivati.

ŽELJKO ŠADEK: Ima manje krava sada, mislim da trideset kuna neće igrati ulogu Ministarstvu. Predlažem da se stavi sufinanciranje općine od 200,00 kuna po grlu.
Isto tako zanima me vezano za mlade što se tiče sufinanciranja kupnje nekretnine koji je cenzus ili granica do koje će se smatrati da su mladi.

IVAN BARUŠKIN: Bude se donio Pravilnik o tome.

ŽELJKO ŠADEK: Pozdravljam sve stvari u proračunu, ali probajte smjestite tih 50,00 kuna u proračun. Pohvaljujem što sam pozvan na sastanak odbora za proračun, ali nažalost nisam mogao doći. Zanima me također vezano za kupnju traktora, kakav bi to bio traktor, veličina, svrha.

OPĆINSKI NAČELNIK: Traktora ima Virje, Kalinovac, Ferdinandovac.
Traktora bi kupili ako prođemo na nekoj mjeri, kupili bi eventualno malčera i ralicu budući ima sve više zapuštenih površina. Pogledajte samo grabu u Širinama. Županijska uprava za ceste ima mala financijska sredstva.

ŽELJKO ŠADEK: Vezano za asfaltiranje, trebalo bi asfaltirati i Ulicu Trepčanska.

OPĆINSKI NAČELNIK: To je prevelika investicija za našu općinu, jedino ako bude neki natječaj.

IVAN BARUŠKIN: Povaćanje od 50,00 kuna po grlu se može staviti u proračun. Što se tiče mladih možemo uzeti primjer od Općine Ferdinandovac i prilagoditi ga svojoj situaciji.

OPĆINSKI NAČELNIK: U Općinu Novo Virje trebao bi doći župan i dožupan, a vezano za promjenu krovišta na Područnoj školi u Drenovici. Osnovnoj školi u Ferdinandocvu odobreno je 200.000,00 kuna za promjenu krovišta na Područnoj školi u Drenovici, a Općina Novo Virje bi to trebala sufinancirati sa 80.000,00 kuna iz svojeg proračuna.

Točka 2.

POTPREDSJEDNICA: Prijedlog Odluke o davanju prethodne suglasnosti na Obavijest o odabiru ponude za nabavu mobilne jedinice u sklopu projekta ,,Mobilno reciklažno dvorište Općine Novo Virje'' primili ste u materijalima.
Molim općinskog načelnika da obrazloži ovu točku dnevnog reda.


OPĆINSKI NAČELNIK: Na prošloj sjednici smo raspisali natječaj, došle su tri ponude i to ponuda tvrtke Gradatin, Tehnix i Hado Technik. Imate sve uvjete i cijene. Budući ponuda tvrtke Hado Technik zadovoljava sve uvjete natječaja i cjenovno je najpovoljnija Povjerenstvo je dalo prijedlog da se izabere ponuda tvrtke Hado Technik po cijeni od 181. 250,00 kuna sa PDV-om gdje je rok isporuke 30 dana.

POTPREDSJEDNICA: Otvaram raspravu.

IVAN BARUŠKIN: Hado Technik je imao najpovoljniju ponudu i najkraći rok isporuke.

OPĆINSKI NAČELNIK: Radi se o kontejneru za razne vrste otpada (akumulatori, baterije, gume, plastika, odnosno razne frakcije otpada).

MIROSLAV LUKANEC: Mobilnim reciklažnim dvorištem upravljao bi Drava Kom, a isti je financiran 85% sa sredstvima Europske unije, a 15% je sufinanciranje naše općine.
Postoji dio koji je vezan i za vidljivost projekta (radionice, letci, naljepnice), a sve u svrhu da se smanji udio komunalnog otpada.

Budući da  se nitko  nije  javio  Općinsko vijeće  Općine Novo  Virje jednoglasno je sa 7 glasova ZA donijelo

ODLUKU
 o davanju prethodne suglasnosti na Obavijest o odabiru ponude za nabavu mobilne jedinice u sklopu projekta ,,Mobilno reciklažno dvorište Općine Novo Virje''

Točka 3.

POTPREDSJEDNICA: Prijedlog Odluke o izradi III. Izmjena i dopuna Prostornog plana uređenja Općine Novo Virje sa smanjenim sadržajem primili ste u materijalima.
Molim općinskog načelnika da obrazloži ovu točku dnevnog reda.

OPĆINSKI NAČELNIK: Upoznati ste da idu III. Izmjene i dopune Prostornoga plana Općine Novo Virje, kome je što trebalo mogao je podnijeti zahtjev. Izrađivač je Zavod za prostorno uređenje Koprivničko-križevačke županije. Oni ga sada provode i bude izrađen za nekoliko mjeseci.

POTPREDSJEDNICA: Otvaram raspravu.

ŽELJKO ŠADEK: Vezano za izradu prostornoga plana trebalo bi povećati broj uvjetnih grla u prostornom planu, bez obzira ili uz glavnu cestu ili u mješovitom području. Trebalo bi povećati broj uvjetnih grla i jednima i drugima. Isto tako i za protupožarni zid, što sam već i prije napomenuo, to također treba stajati u prostornom planu.

DARIO CIGANOVIĆ: Ako ide protupožarni zid onda se može graditi praktično do međe, a  ako ga nema onda se mora odmaknuti tri ili četiri metra.

OPĆINSKI NAČELNIK: Razgovarati ćemo sa izrađivačem da se to uvrsti u Prostorni plan.

Budući da  se više nitko  nije  javio  Općinsko vijeće  Općine Novo  Virje jednoglasno je sa 7 glasova ZA donijelo

ODLUKU
o izradi III. Izmjena i dopuna Prostornog plana uređenja Općine Novo Virje sa smanjenim sadržajem

Točka 4.
 
POTPREDSJEDNICA: Prijedlog Odluke o dodjeli božićnice umirovljenicima i osobama u stanju socijalno – materijalne potrebe s prebivalištem na području Općine Novo Virje u 2021. godini primili ste u materijalima.
Molim općinskog načelnika da obrazloži ovu točku dnevnog reda.

OPĆINSKI NAČELNIK: Umirovljenicima s prebivalištem na području Općine Novo Virje čija mirovina zajedno sa svim dodacima ne prelazi svotu 1.200,00 kuna mjesečno i osobama u stanju socijalno-materijalne potrebe starijim od 65 godina s prebivalištem na području Općine Novo Virje bez ikakvih mirovinskih primanja isplatit će se božićnica jednokratno u iznosu od 200,00 kuna.

POTPREDSJEDNICA: Otvaram raspravu.

IVAN BARUŠKIN: Za koliko je to ljudi?

OPĆINSKI NAČELNIK: Oko 50 ljudi.

ŽELJKO ŠADEK: Ima prigovora da je u Ferdinandovcu božićnica 1.500,00 kuna. Bilo bi dobro da i mi to podignemo na 1.500,00 kuna. 

Nakon daljnje kratke rasprave vijećnici su se složili da se dohodovni cenzus za isplatu božićnice umirovljenicima poveća sa 1.200,00 kuna na 1.500,00 kuna.

Budući da  se više nitko  nije  javio  Općinsko vijeće  Općine Novo  Virje jednoglasno je sa 7 glasova ZA donijelo

ODLUKU
o dodjeli božićnice umirovljenicima i osobama u stanju socijalno – materijalne potrebe s prebivalištem na području Općine Novo Virje u 2021. godini

Točka 5.

[bookmark: _GoBack]POTPREDSJEDNICA: Prijedlog Odluke o raspoređivanju sredstava za redovito godišnje financiranje političkih stranaka zastupljenih u Općinskom vijeću Općine Novo Virje za razdoblje od konstituiranja Općinskog vijeća Općine Novo Virje do 31. prosinca 2021. godine primili ste u materijalima.
Molim općinskog načelnika da obrazloži ovu točku dnevnog reda.

OPĆINSKI NAČELNIK: Iznos sredstava za svakog člana u Općinskom vijeću utvrđuje se u svoti 967,39 kuna godišnje, tako da se pojedinoj stranci raspoređuju sredstva razmjerno broju njezinih članova u Općinskom vijeću u trenutku konstituiranja Općinskog vijeća. Imate napisano u odluci koliko kojoj stranci pripada financijskih sredstava po ovoj osnovi, također tu je još i naknada za podzastupljeni spol.

Budući da  se nitko  nije  javio  Općinsko vijeće  Općine Novo  Virje jednoglasno je bez rasprave sa 7 glasova ZA donijelo

ODLUKU
o raspoređivanju sredstava za redovito godišnje financiranje političkih stranaka zastupljenih u Općinskom vijeću Općine Novo Virje za razdoblje od konstituiranja Općinskog vijeća Općine Novo Virje do 31. prosinca 2021. godine

Točka 6.

POTPREDSJEDNICA: Prijedlog Zaključka o prihvaćanju Izvješća o stanju kriminaliteta, javnog reda i mira i druge prekršajne problematike na području Policijske postaje Đurđevac za razdoblje od 1. siječnja do 30. rujna 2021. godine primili ste u materijalima.

Budući da se nitko nije javio Općinsko vijeće Općine Novo Virje jednoglasno je sa 7 glasova ZA donijelo

ZAKLJUČAK
o prihvaćanju Izvješća o stanju kriminaliteta, javnog reda i mira i druge prekršajne problematike na području Policijske postaje Đurđevac za razdoblje od 1. siječnja do 30. rujna 2021. godine

Točka 7.

POTPREDSJEDNICA: Prijedlog Zaključka o prihvaćanju Izvješća o stanju sigurnosti na području postaje Granične policije Koprivnica za srpanj, kolovoz i rujan 2021. godine primili ste u materijalima.

POTPREDSJEDNICA: Otvaram raspravu. 

Budući da se nitko nije javio Općinsko vijeće Općine Novo Virje jednoglasno je bez rasprave sa 7 glasova ZA donijelo

ZAKLJUČAK
o prihvaćanju Izvješća o stanju sigurnosti na području postaje Granične policije Koprivnica za srpanj, kolovoz i rujan 2021. godine

Točka 8.

ŽELJKO ŠADEK: Zanima me u kojoj je fazi gradnja mosne vage.

DARIO CIGANOVIĆ: Sve će ovisiti o vremenskim uvjetima, gradnja će završiti najranije što će biti moguće.

POTPREDSJEDNICA: Kako bude išlo plaćanje kod vaganja?

DARIO CIGANOVIĆ: Na početku bude vagar, ali se kasnije to može promjeniti, odnosno nadograditi sustav, radimo kako je u troškovniku.

OPĆINSKI NAČELNIK: Ja bih htio da se ove godine napravi što je više moguće, a mjeriteljska kućica ako ostane za prvi mjesec to bi bilo u redu.
Isto tako obaviještavam Vas da smo dobili prijedlog ugovora za plaćanje ekološke rente prema Općini Koprivnički Ivanec za razdoblje od 16. veljače 2019. do 23. srpnja 2021. godine u iznosu od 21. 889,00 kuna. Od tog iznosa moglo bi se umanjiti 50% ako se nagodimo s njima.

ŽELJKO ŠADEK: Zašto se to sada traži, mislim da je to podvala.

OPĆINSKI NAČELNIK: Općina Koprivnički Ivanec na tu naknadu ima zakonsko pravo.
Sada bi trebali platiti tih 50%, a nadalje će nam biti obaveza 20%.

NENAD LUKIĆ: Platimo tih 50%.

OPĆINSKI NAČELNIK: Mi ćemo platiti tih 50% do kraja godine.

IVAN MESAROV: Kada je donijeta odluka za povećanje cijene smeća?

OPĆINSKI NAČELNIK: Što se tiče smeća ta cijena će sigurno ići još više.

OPĆINSKI NAČELNIK: Vezano za ribnjak, bio je gospodin Vinković u općini, već prije je platio najamninu za pet godina, ali nakon toga više nije plaćao. Rekao je da nam ne planira više ništa platiti. Sa Općinom Novo Virje ima ugovor do 2025. godine, a ribnjak bi htio kupiti. Ribolovno pravo ima do 2032. godine.

FRANJO MARČINKO: Dok ne bude imao ribnjak neće imati niti ribolovno pravo.

ŠADEK ŽELJKO: Neka to ostane u vlasništvu općine. Dobio je to povoljno, ili neka plaća ili neka izađe. Postupak se mora pokrenuti jer će steći određena prava.

IVAN BARUŠKIN: U Ugovoru stoji da je obvezan plaćati najam.

ŽELJKO ŠADEK: Angažirati odvjetnika i to treba rješavati s njim.

Budući da se više nitko nije javio za riječ, potpredsjednica Općinskog vijeća Općine Novo Virje, Marina Bušić završava sjednicu u 21,50 sati.

Dovršeno.

ZAPISNIČAR:
Miroslav Lukanec
POTPREDSJEDNICA
Marina Bušić
















